กระทรวงวัฒนธรรม จัดกิจกรรมเวียนเทียน นมัสการพระพุทธรูป สิ่งศักดิ์สิทธิ์ สัตตมหาสถาน 7 แห่ง เนื่องในวันวิสาขบูชา พุทธศักราช 2565
นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานฝ่ายฆราวาส ในกิจกรรมเวียนเทียน นมัสการสิ่งศักดิ์สิทธิ์และสถานที่ 7 แห่ง เกี่ยวกับการตรัสรู้ ในวันวิสาขบูชา พุทธศักราช 2565 ณ วัดสุทัศนเทพวรารามราชวรมหาวิหาร โดยมีพระพรหมวชิรมุนี กรรมการมหาเถรสมาคม เจ้าอาวาสวัดสุทัศนเทพวรารามราชวรมหาวิหาร เป็นประธานฝ่ายสงฆ์ รัฐมนตรีว่าการกระทรวงวัฒนธรรม กล่าวว่า วันวิสาขบูชา เป็นวันสำคัญสากลทางพระพุทธศาสนา เนื่องจากเป็นวันประสูติ ตรัสรู้ และปรินิพพานของพระพุทธเจ้า ซึ่งทั้ง 3 เหตุการณ์เกิดขึ้นตรงกัน ณ วันขึ้น 15 ค่ำ เดือน 6 สำหรับปีนี้ตรงกับวันที่ 15 พฤษภาคม 2565 จึงได้จัดกิจกรรมส่งเสริมพระพุทธศาสนา สร้างความรู้ความเข้าใจเกี่ยวกับความสำคัญและหลักธรรมทางพระพุทธศาสนา เนื่องในวันวิสาขบูชา ทั้งในส่วนกลางและส่วนภูมิภาค ในส่วนกลาง ได้ร่วมกับวัดสุทัศนเทพวรารามราชวรมหาวิหาร จัดพิธีเจริญพระพุทธมนต์ ตักบาตรและเวียนเทียน พร้อมเปิดให้พุทธศาสนิกชนชมภาพจิตรกรรมฝาผนังอันงดงามวิจิตรและทรงคุณค่าในสมัยรัชกาลที่ 3 รวมทั้งนมัสการพระพุทธรูป สิ่งศักดิ์สิทธิ์และสัตตมหาสถาน สถานที่สำคัญทั้ง 7 แห่ง ที่เกี่ยวกับการตรัสรู้ของพระพุทธเจ้า ขณะที่ในภูมิภาค กำหนดให้จัดกิจกรรมได้ตามบริบทของแต่ละพื้นที่ เน้นสืบสานเทศกาล ประเพณี วัฒนธรรมและมรดกภูมิปัญญาท้องถิ่นของแต่ละภูมิภาคนอกจากนี้ ยังได้จัดกิจกรรมในรูปแบบออนไลน์ ผ่าน www.วันสำคัญทางพระพุทธศาสนา.com เพื่อส่งเสริมให้พุทธศาสนิกชนร่วมกิจกรรมธรรมะออนไลน์ รักษาศีล ทำจิตใจให้บริสุทธิ์ ถวายเป็นพุทธบูชา เสริมสิริมงคลแก่ตนเองและครอบครัว เพื่อสืบสานประเพณีวันสำคัญทางพระพุทธศาสนาให้คงอยู่สืบไป